|  |
| --- |
| **Bendithio’r Cartref** |
|  |
| *Darperir y drefn seml hon ar gyfer Bendithio’r Cartref ac mae’n cynnwys dewis o weddïau. Dylid arfer gofal a sensitifrwydd wrth ddethol gweddïau a darlleniadau addas ar gyfer yr achlysur a’r amgylchiadau personol. Darperir adnoddau ychwanegol yn yr Atodiad, gan gynnwys:*   * *Gweddïau i fendithio’r ystafelloedd bob yn un.* * *Y Darlleniadau Beiblaidd a awgrymir* * *Ymbiliau* * *Bendithio’r cartref yng nghyd-destun y Cymun Bendigaid.* |
|  |
| **Y STRWYTHUR**  ***Y Dod Ynghyd***  Cyfarchiad  Geiriau’r rhagymadrodd  Y Weddi Agoriadol  ***Litwrgi’r Gair***  Darlleniad(au) o’r Beibl  (Homili)  ***Y Bendithio***  (Ymbiliau) a Gweddi ar gyfer Bendithio’r Cartref  (Cyflwyno Beibl a Chroes)  ***Y Gweddïau i Gloi***  Gweddi’r Arglwydd  Y Gras neu’r Fendith |
|  |
| **TREFN Y GWASANAETH** |
|  |
| ***Y Dod Ynghyd*** |
|  |
| *Mae’r offeiriad yn cyfarch pawb sy’n bresennol:*  Tangnefedd fyddo i’r tŷ hwn ac i bawb sy’n byw yma.  **Bendigedig fyddo Duw am byth!** |
|  |
| ***Geiriau’r Rhagymadrodd***  *Gellir defnyddio un o’r ffurfiau rhagarweiniol hyn sy’n addas ar gyfer y cyd-destun.* |
|  |
| I.  Wrth i chwi gychwyn cyfnod newydd yn eich bywyd gyda’ch gilydd yn y lle hwn bydded i ni wneud ein cartref gyda Christ sydd wedi dod i fyw yn ein mysg. Trwy nerth yr Ysbryd sy’n cartrefu ynom ni gweddïwn y bydd yr Arglwydd yn gwarchod pawb sy’n byw yma a’u llenwi â llawenydd. Bydded i’r aelwyd hon fod yn drigfan sanctaidd i’r Arglwydd, yn lle sanctaidd o gariad a chroeso, yn fan lletygar a chartrefol, ac yn breswylfod agosatrwydd a gofal. |

|  |
| --- |
| II.  Addawodd Iesu lle y mae dau neu dri wedi dod ynghyd yn ei enw ef y mae ef yno yn eu canol. Mewn llawn hyder ffydd o bresenoldeb cariadus Crist, bydded i ni ofyn am fendith Duw ar y cartref hwn ac ar bawb sy’n byw yma. P’un ai ar eu pen eu hunain neu gydag eraill, bydded iddynt adnabod rhyfeddod ei gariad ef a sicrwydd ei bresenoldeb yng nghyfanrwydd eu bywydau. |
|  |
| III.  Meddai Iesu, ‘Pan fyddi di'n gweddïo, dos i mewn i'th ystafell, ac wedi cau dy ddrws gweddïa ar dy Dad sydd yn y dirgel, a bydd dy Dad sydd yn gweld yn y dirgel yn dy wobrwyo.’ Wrth inni ddod ynghyd yma i geisio bendith Duw ar y tŷ hwn a’r cartref hwn, gweddïwn y byddwn yn gartrefol gyda’r Arglwydd ac y bydd agosrwydd ei gariad yn ein gweddnewid ni ynghyd â phawb a groesawn yn enw’r Arglwydd. |
|  |
| IV.  Nid ydym yn deilwng i’r Arglwydd ddod dan ein to; ond gwyddom os dywed air yn unig y cawn ein hiacháu. Gadewch inni wrando ar ei Air a gwahodd Iesu i ddod â rhoddion ei iachâd a’i gariad fel y bydd y cartref hwn yn lle ble gall pawb dyfu a ffynnu yng nghariad Duw, gan fod yn aelwyd o ffydd, yn lle ble y croesawir Crist a’i addoli. |
|  |
| V.  Gwahoddodd Iesu ei hun i gartref Sacheus ac yno eisteddodd wrth y bwrdd i i gydfwyta a siarad ag ef, gan ddatgan bod iachawdwriaeth wedi dod i’r tŷ hwn y dydd hwnnw. Wrth i ni orfoleddu yng ngwaith achubol Crist, gadewch inni ofyn am fendith Duw ar y cartref hwn, fel y cawn brofi doniau ei iachawdwriaeth sydd wedi dod i’r tŷ hwn. |
|  |
| VI.  Gadewch i ni adeiladu ein tŷ ar garreg ddisigl Iesu, gan fod yn effro iddo, gwrando’n astud arno a pharatoi lle iddo yn ein bywydau ac yn ein cartref. Gadewch inni sefyll yn gadarn mewn ffydd, gan ofyn i Dduw warchod pawb sy’n byw yma ynghyd â phawb sy’n derbyn croeso wrth ddod drwy ddrysau’r tŷ hwn. Bydded iddynt adnabod llawenydd cariad Duw oherwydd ynddo ef yr ydym yn byw ac yn symud ac yn bod. |
|  |
| ***Y Weddi Agoriadol*** |
|  |
| *Defnyddir gweddi addas o blith y canlynol:* |
|  |
| I.  Arglwydd Dduw,  anfonaist dy Fab i fyw yn ein mysg  a’n llenwi â’r Ysbryd sy’n cartrefu ynom ni.  Cynorthwya ni i aros yn ddisgwylgar i ni gael derbyn dy air.  Wrth orffwys neu weithio, ar ein pennau ein hunain neu yng nghwmni eraill,  bydded i ni fyw fel teml i’r Ysbryd Glân,  yn deulu o ffydd,  ac yn adeilad ysbrydol i’r Arglwydd,  ein Hiachawdwr Iesu Grist.  **Amen.** |

|  |
| --- |
| II.  Dad cariadlon,  yn dy ffyddlondeb i’th addewid,  tywalltaist dy Ysbryd ar yr apostolion  wrth iddynt ddod ynghyd mewn gweddi adeg y Pentecost.  Bydded i ni, wrth ymroi i weddïo  a disgwyl yn amyneddgar amdanat,  brofi nerth dy Ysbryd yn ein bywydau.  Agor ein calonnau i dderbyn geiriau dy Fab  fel y bydd y cartref hwn yn lle gweddigar a duwiol,  yn deulu o ffydd sy’n ymddiried yn dy gariad;  trwy Grist ein Harglwydd.  **Amen.** |
|  |
| III.  Dduw cariadlon,  wrth i ni chwilio amdanat  sylweddolwn dy fod di eisoes yn ein mysg;  wrth i ni offrymu gweddi  synhwyrwn dy fod di eisoes wedi gwrando arnom.  Bydded i’n bywydau, oddi mewn a thu hwnt i’r muriau hyn,  bara’n ffyddlon i neges dy efengyl.  Bydded i bawb y deuwn ar eu traws  yn enwedig y (rhai) tlawd a'r (rhai) gwrthodedig,  gael eu cludo adref, dan orfoleddu, i gorlan dy Eglwys  a dod i brofi’r llawenydd o gael byw yn nhŷ yr Arglwydd am byth;  trwy ein Hiachawdwr Iesu Grist.  **Amen.** |
|  |
| IV.  *Mae’r weddi hon yn addas pan fo teulu wedi profi trafferthion.*  Dad cariadlon,  edrych yn dosturiol ar y teulu hwn sydd wedi dod ynghyd yn dy bresenoldeb.  A hwythau wedi dioddef dolur a phrofi loes  cynorthwya hwy i adnabod presenoldeb cysurlon dy Ysbryd  sy’n lleddfu ein poen ac yn iacháu ein gwaeledd.  Wrth i ni geisio dy fendith ar eu cartref,  gwasgara pob ofn,  bwrw allan bechod,  goleua’r tywyllwch  ac ennyn ynom dân dy gariad.  Gofynnwn hyn drwy Iesu Grist ein Harglwydd.  **Amen.** |

|  |
| --- |
| ***Litwrgi’r Gair*** |
| *Darllenir un neu fwy o’r darlleniadau o’r Atodiad. Gellir defnyddio’r drefn hon.* |
|  |
| ***Y Darlleniad Cyntaf***  Darlleniad o lyfr Josua (24:14-15)  "Am hynny ofnwch yr ARGLWYDD, gwasanaethwch ef yn ddidwyll ac yn ffyddlon; bwriwch ymaith y duwiau y bu'ch hynafiaid yn eu gwasanaethu y tu hwnt i'r Afon ac yn yr Aifft. Gwasanaethwch yr ARGLWYDD; ac oni ddymunwch wasanaethu'r ARGLWYDD, dewiswch ichwi'n awr pwy a wasanaethwch: ai'r duwiau a wasanaethodd eich hynafiaid pan oeddent y tu hwnt i'r Afon, ai ynteu duwiau'r Amoriaid yr ydych yn byw yn eu gwlad? Ond byddaf fi a'm teulu yn gwasanaethu'r ARGLWYDD."  Dyma air yr Arglwydd.  **Diolch a fo i Dduw.** |
|  |
| ***Salm 84: 1-4, 8-12***  **[A. Gwyn eu byd y rhai sy'n trigo yn dy dŷ,**  **yn canu mawl i ti'n wastadol.]** |
|  |
| Mor brydferth yw dy breswylfod, O ARGLWYDD y Lluoedd.  Yr wyf yn hiraethu, yn dyheu hyd at lewyg am gynteddau'r ARGLWYDD;  y mae'r cyfan ohonof yn gweiddi'n llawen ar y Duw byw. **A.** |
|  |
| Cafodd hyd yn oed aderyn y to gartref,  a'r wennol nyth iddi ei hun,  lle mae'n magu ei chywion, wrth dy allorau di, O ARGLWYDD y Lluoedd,  fy Mrenin a'm Duw.  Gwyn eu byd y rhai sy'n trigo yn dy dŷ,  yn canu mawl i ti'n wastadol. **A.** |
|  |
| Gwyn eu byd y rhai yr wyt ti'n noddfa iddynt,  a ffordd y pererinion yn eu calon.  O ARGLWYDD Dduw'r Lluoedd, clyw fy ngweddi;  gwrando arnaf, O Dduw Jacob.  Edrych ar ein tarian, O Dduw;  rho ffafr i'th eneiniog. **A.** |
|  |
| Gwell yw diwrnod yn dy gynteddau di  na mil gartref;  gwell sefyll wrth y drws yn nhŷ fy Nuw  na thrigo ym mhebyll drygioni. **A.** |
|  |
| Oherwydd haul a tharian yw'r ARGLWYDD Dduw;  rhydd ras ac anrhydedd.  Nid atal yr ARGLWYDD unrhyw ddaioni  oddi wrth y rhai sy'n rhodio'n gywir.  O ARGLWYDD y Lluoedd,  gwyn ei fyd y sawl sy'n ymddiried ynot. **A.** |
| ***Yr Efengyl*** |
| Gwrandewch efengyl Crist yn ôl St. Luc (10:38-42)  **Gogoniant i ti, O Arglwydd.** |
|  |
| Pan oeddent ar daith, aeth Iesu i mewn i bentref, a chroesawyd ef i'w chartref gan wraig o'r enw Martha. Yr oedd ganddi hi chwaer a elwid Mair; eisteddodd hi wrth draed yr Arglwydd a gwrando ar ei air. Ond yr oedd Martha mewn dryswch oherwydd yr holl waith gweini, a daeth ato a dweud, "Arglwydd, a wyt ti heb hidio dim fod fy chwaer wedi fy ngadael i weini ar fy mhen fy hun? Dywed wrthi, felly, am fy nghynorthwyo." Atebodd yr Arglwydd hi, "Martha, Martha, yr wyt yn pryderu ac yn trafferthu am lawer o bethau, ond un peth sy'n angenrheidiol. Y mae Mair wedi dewis y rhan orau, ac nis dygir oddi arni." |
|  |
| Dyma Efengyl yr Arglwydd.  **Gogoniant i ti, O Arglwydd.** |
|  |
| *Gellir rhoi pregeth fer.* |
|  |
| *Gall yr ymbiliau ddilyn (gweler yr Atodiad) neu gall y drefn barhau â’r Fendith.* |
|  |
| ***Y Fendith*** |
|  |
| Dduw cariad,  gwrando ein gweddi dros y teulu hwn (neu ***E.***)  sydd wedi ein croesawu ni i’w c/g/chartref i’th foli di  i wrando ar dy air,  (i dorri’r bara)  a cheisio dy fendith.  Bendithia’r cartref hwn fel y bydd yn fan hael ei letygarwch a’i gariad  wrth iddynt/iddo/iddi groesawu’r un sydd yn dod i ymgartrefu gyda ni,  dy Fab Iesu Grist ein Harglwydd.  **Amen.** |
|  |
| ***Cyflwyno Beibl a Chroes*** |
|  |
| *Gellir cyflwyno Beibl a chroes neu grog, neu eu gosod mewn man canolog, gan adrodd y geiriau canlynol:* |
|  |
| ***Cyflwyno’r Beibl*** |
|  |
| Y mae gair Duw yn fyw a grymus;  y mae'n llymach na'r un cleddyf daufiniog.  Bydded i’r Ysgrythurau Sanctaidd hyn gael lle o anrhydedd yn y cartref hwn,  fel cannwyll ar ganhwyllbren  sy’n gwasgaru’r tywyllwch o’ch blaen. |
|  |
| ***Cyflwyno’r Groes neu’r Grog*** |
|  |
| Arglwydd Dduw,  gorfoleddwn yng nghroes Crist,  arwydd o’th ddoethineb a’th allu.  Bydded i’r groes hon / y grog hon fod yn arwydd cyson  i’n hatgoffa o rym dy gariad  ac yn ernes o groeso i bawb sy’n ymweld.  Bydded iddi ddangos iddynt fod hon yn aelwyd â ffydd yn ei chalon  ac â Christ yn ben arni  gofynnwn hyn drwy’r un Iesu Grist ein Harglwydd. **Amen.** |
|  |
| ***Gweddïau i gloi*** |
|  |
| ***Gweddi’r Arglwydd*** |
|  |
| Gweddïwn fel y dysgodd Iesu i ni:  **Ein Tad...** |
|  |
| *Naill ai:* |
|  |
| Gras ein Harglwydd Iesu Grist  a chariad Duw  a chymdeithas yr Ysbryd Glân  fyddo gyda ni oll byth bythoedd.  **Amen.**  Bendithied yr Arglwydd ni,  cadwed ni rhag drwg  a’n dwyn i fywyd tragwyddol. **Amen.** |
|  |
| *Neu:* |
|  |
| Yr Arglwydd a fo gyda chwi.  **A hefyd gyda thi.** |
|  |
| Bydded i dangnefedd Duw sydd uwchlaw pob deall  gadw eich calonnau yng ngwybodaeth a chariad Duw  a’i Fab Iesu Grist  a bendith Duw hollalluog,  y Tad, y Mab, a’r Ysbryd Glân  a fo yn eich plith ac a drigo gyda chwi yn wastad.  **Amen.** |

|  |
| --- |
| **ATODIAD** |
|  |
| 1. Gweddïau i fendithio’r ystafelloedd bob yn un ac un |
|  |
| 2. Y Darlleniadau o’r Beibl a awgrymir |
|  |
| 3. Ymbiliau |
|  |
| 4. Bendithio’r cartref fel rhan o’r Cymun Bendigaid |
|  |
| **1. Gweddïau i fendithio’r ystafelloedd bob yn un** |
|  |
| *Os bendithir yr ystafelloedd bob yn un ac un defnyddir y gweddïau a ganlyn ar ôl y darlleniadau o’r Beibl yn lle’r ymbiliau a’r Fendith Gyffredinol. Pan fydd pawb wedi dychwelyd i’r ystafell lle y daethant ynghyd, mae’r gwasanaeth yn parhau drwy Gyflwyno Beibl a Chroes.* |
|  |
| *Nodir yr adnodau o’r Beibl sydd ar gyfer pob ystafell er mwyn myfyrio a deall ond gellir eu darllen cyn pob gweddi.* |
|  |
| ***Drws y Tŷ a’r Cyntedd*** |
|  |
| ‘Wele, yr wyf yn sefyll wrth y drws ac yn curo; os clyw rhywun fy llais ac agor y drws, dof i mewn ato, a bydd y ddau ohonom yn cydfwyta gyda'n gilydd.’ (Datguddiad 3:20) |
|  |
| Dduw cariadlon,  dywedodd yr Arglwydd Iesu,  ‘Gofynnwch, ac fe roddir i chwi;  ceisiwch, ac fe gewch;  curwch, ac fe agorir i chwi.’  Gofynnwn am dy fendith ar y lle hwn,  fel, wrth groesawu eraill y cawn groesawu Crist,  ac, wrth groesawu Crist, y llenwir ein tŷ â chariad.  Gwylia drosom wrth i ni fynd a dod,  fel y cawn gyfarfod Crist yn y byd  a theimlo’n gartrefol gydag ef yn y lle hwn;  trwy yr un Iesu Grist ein Harglwydd. **Amen.** |

|  |
| --- |
|  |
| ***Yr Ystafell Fyw / Y Lolfa*** |
|  |
| Pan oeddent yno, cyflawnwyd yr amser iddi esgor, ac esgorodd ar ei mab cyntafanedig; a rhwymodd ef mewn dillad baban a'i osod mewn preseb, am nad oedd lle iddynt yn y gwesty. (Luc 2:6-7) |
|  |
| Dduw ein Tad,  pan gyflawnwyd yr amser i’th Fab Iesu Grist gael ei eni i gartref daearol  nid oedd llety iddo.  Bydded i ni greu llety yn y tŷ  er mwyn i Iesu yr Arglwydd ddod i ymgartrefu yn ein plith  Bendithia’r ystafell fyw hon â chynhesrwydd dy Ysbryd:  cysura ni yn ein galar  a llanw ni â llawenydd dy bresenoldeb.  Casgla dy deulu ynghyd i fod yn drigfan i’r Arglwydd  fel y cawn, wrth eistedd neu gyfodi, wrth orffwys neu chwarae,  hoelio ein golwg ar yr un sydd wedi dod i drigo yn ein plith,  dy Fab, ein Harglwydd Iesu Grist.  **Amen.** |
|  |
| ***Y Gegin*** |
|  |
| Dywedodd Elias, “Oherwydd fel hyn y dywed ARGLWYDD Dduw Israel: 'Nid â'r celwrn blawd yn wag na'r stên olew yn sych hyd y dydd y bydd yr ARGLWYDD yn rhoi glaw ar wyneb y tir.'" Gwnaeth hithau yn ôl gair Elias, a chafodd ef a hi a'i theulu fwyd am amser. Nid aeth y celwrn blawd yn wag na'r stên olew yn sych, yn ôl gair yr ARGLWYDD drwy Elias. (1 Brenhinoedd 17:14-16). |
|  |
| Arglwydd Dduw yr holl greadigaeth,  yr wyt ti’n darparu ar ein cyfer bethau da i’w bwyta a’u hyfed  ac yn gofalu am ein hanghenion corfforol ac ysbrydol fel ei gilydd.  Bendithia’r gegin hon â thân dy gariad  fel y caiff y bendithion a dderbyniwn a’r gras a brofwn  eu gwasgu i’n côl nes gorlifo.  Bydded i ni gael yma gynhaliaeth i’r corff  a chofio bob amser am anghenion eraill.  Paratoa ni at wledd y nef  a chroesawa ni i eistedd wrth fwrdd y saint;  trwy Iesu Grist ein Harglwydd.  **Amen.** |
|  |
| ***Yr Ystafell Fwyta*** |
|  |
| Ar ddydd cyntaf gŵyl y Bara Croyw daeth y disgyblion at Iesu a gofyn, "Ble yr wyt ti am inni baratoi i ti fwyta gwledd y Pasg?". Dywedodd yntau, "Ewch i'r ddinas at ddyn arbennig a dywedwch wrtho, 'Y mae'r Athro'n dweud, "Y mae fy amser i'n agos; yn dy dŷ di yr wyf am gadw'r Pasg gyda'm disgyblion."'" A gwnaeth y disgyblion fel y gorchmynnodd Iesu iddynt, a pharatoesant wledd y Pasg. (Mathew 26:17-19) |

|  |
| --- |
| Arglwydd Dduw,  eisteddodd dy Fab Iesu Grist wrth y bwrdd  a chydfwyta gyda’r rhai y bu’n gweinidogaethu iddynt.  Gwrandawsant ar ei eiriau a mwynhau ei bresenoldeb cariadus.  P’un ai mewn golau gwan neu lachar  llewyrched dy bresenoldeb yn yr ystafell hon.  Bydded i ni groesawu dy air yn y lle hwn bob amser  a phan na fydd gwesteion i gadw cwmni  cynorthwya ni i fod yn ymwybodol o’th bresenoldeb  ac yn ddiolchgar am ein cymdeithas o fewn yr Eglwys; trwy Iesu Grist ein Harglwydd.  **Amen.** |
|  |
| ***Yr Ystafell Ymolchi*** |
|  |
| Dywedodd Iesu, ‘Pan fyddi di'n ymprydio, eneinia dy ben a golch dy wyneb, fel nad pobl a gaiff weld dy fod yn ymprydio, ond yn hytrach dy Dad sydd yn y dirgel; a bydd dy Dad, sydd yn gweld yn y dirgel, yn dy wobrwyo. (Mathew 6:17-18) |
| Arglwydd Dduw,  gwnaethost ni yn breswylfa dy Ysbryd Glân,  yn deml i’r Arglwydd.  Bendithia’r ystafell hon â grym dy gariad,  fel, wrth geisio adfywiad,  y cawn ofalu drosom ni ein hunain  a chael ein glanburo a’n hadnewyddu mewn corff, meddwl ac ysbryd.  Cynorthwya ni i wybod ein bod yn greadigaeth hardd  ac yn wneuthuriad rhyfeddol,  er mawl ac anrhydedd dy enw;  trwy Iesu Grist ein Harglwydd.  **Amen.** |
|  |
| ***Y Grisiau a Phen y Grisiau*** |
|  |
| Breuddwydiodd Jacob ei fod yn gweld ysgol wedi ei gosod ar y ddaear, a'i phen yn cyrraedd i'r nefoedd, ac angylion Duw yn dringo a disgyn ar hyd-ddi. Pan ddeffrôdd Jacob o'i gwsg, dywedodd, "Y mae'n sicr fod yr ARGLWYDD yn y lle hwn, ac ni wyddwn i." A daeth arno ofn, ac meddai, "Mor ofnadwy yw'r lle hwn! Nid yw'n ddim amgen na thŷ i Dduw, a dyma borth y nefoedd." (Genesis 28: 12, 16-17) |
|  |
| Dduw ein hynafiaid,  cysgodd Jacob er mwyn rhoi gorffwys i’w gorff blinedig a’i feddwl lluddiedig,  gan freuddwydio am angylion yn esgyn ac yn disgyn.  Bydded i’n golygon fod yn wastadol ar y nefoedd,  a’n llygaid a’n calonnau wedi eu dyrchafu i’r entrychion a’n  oherwydd oddi yno y daw’r angylion  ac i’r fan honno y dygant ein gweddïau a’n hoffrymiadau.  Bendithia’r grisiau hyn (a phen y grisiau hyn)  a chadw ni’n ddiogel,  fel, wrth ddringo a disgyn,  y cawn deimlo anadl bywiol dy Ysbryd  a deall bod llu’r nef o’n cwmpas;  trwy Iesu Grist ein Harglwydd. **Amen.** |
| ***Yr Ystafell Wely*** |
|  |
| Meddai Iesu, "Y mae gan y llwynogod ffeuau, a chan adar yr awyr nythod, ond gan Fab y Dyn nid oes lle i roi ei ben i lawr."  (Mathew 8:20) |
|  |
| Arglwydd Dduw, yn ofer y codwn yn fore, a mynd yn hwyr i orffwyso,  oherwydd yr wyt ti’n rhoi cwsg i'th anwylyd.  Bendithia’r ystafell hon â’th gariad cysgodol.  Bydded i’n breuddwydion a gweledigaethau’r nos fod yn llawn llewyrch a thangnefedd,  fel, wedi ein dadflino a’n hadnewyddu, y cawn godi i gyfarch y diwrnod newydd  a chofleidio rhyfeddodau dy gariad;  trwy Iesu Grist ein Harglwydd.  **Amen.** |
|  |
| ***Yr Ystafell Wely*** |
|  |
| Os dywedaf, "Yn sicr bydd y tywyllwch yn fy nghuddio, a'r nos yn cau amdanaf", eto nid yw tywyllwch yn dywyllwch i ti; y mae'r nos yn goleuo fel dydd, a'r un yw tywyllwch a goleuni. (Salm 139:11-12) |
|  |
| Dduw ein Tad,  gwyddost pa bryd y byddwn yn effro ac yn cysgu;  yr wyt yn deall ein meddwl o bell.  Bendithia’r ystafell hon a chynnal ni yn dy gariad,  fel, pan fyddom yn effro, y cawn wylio gyda Christ  a phan fyddom ynghwsg, y cawn orffwys mewn tangnefedd;  trwy’r un Iesu Grist ein Harglwydd.  **Amen.** |
|  |
| ***Ystafell wely i westai*** |
|  |
| Wedi iddynt nesáu at y pentref yr oeddent ar eu ffordd iddo, cymerodd ef arno ei fod yn mynd ymhellach. Ond meddent wrtho, gan bwyso arno, "Aros gyda ni, oherwydd y mae hi'n nosi, a'r dydd yn dirwyn i ben." Yna aeth i mewn i aros gyda hwy. Wedi cymryd ei le wrth y bwrdd gyda hwy, cymerodd y bara a bendithio, a'i dorri a'i roi iddynt. (Luc 24:28-30) |
|  |
| Arglwydd Dduw,  wrth iddi nosi a’r tywyllwch gau amdanom  bydded i ni brofi presenoldeb dy Fab sy’n dod i aros gyda ni.  Bendithia’r ystafell wely hon â disgleirdeb dy gariad.  Gwarchod bawb sy’n cysgu a chuddia hwy dan gysgod dy adenydd.  Gofynnwn hyn drwy Grist ein Harglwydd.  **Amen.** |

|  |
| --- |
|  |
| ***Ystafell Wely Plentyn*** |
|  |
| Galwodd Iesu blentyn ato, a'i osod yn eu canol hwy, a dywedodd, "Yn wir, 'rwy'n dweud wrthych, heb gymryd eich troi a dod fel plant, nid ewch fyth i mewn i deyrnas nefoedd. (Mathew 18:2-3) |
|  |
| Dduw ein Tad nefol,  cyhoeddodd dy Fab Iesu Grist fodplant yn amlygu dy deyrnas.  Bendithia’r ystafell wely hon fel y bydd yn lle llawn cysur a hyfrydwch,  yn lle i orffwys a chwarae.  Bydded i’r plant hyn (y plentyn hwn) wybod  eu bod (ei fod) yn annwyl ac yn werthfawr  a bydded i’r angylion wylio drostynt (drosto) a’u cadw (a’i gadw) mewn tangnefedd;  trwy’r un Iesu Grist ein Harglwydd.  **Amen.** |
| ***Y Stydi*** |
|  |
| Meddent wrth ei gilydd, "Onid oedd ein calonnau ar dân ynom wrth iddo siarad â ni ar y ffordd, pan oedd yn egluro'r Ysgrythurau inni?" (Luc 24:32) |
|  |
| Dduw ein Tad,  yr wyt ti’n rhoi arwyddocâd i’n gwaith,  yn goleuo ein meddyliau  ac yn ein cynnal drwy’r hirddydd.  Bendithia’r ystafell hon sy’n weithle dyddiol  a dyfnha ein dealltwriaeth o’th fyd  fel y byddwn yn teimlo dy bresenoldeb,  yn profi rhyfeddod dy gariad a’th ddoethineb  ac yn rhoi mawl i ti;  trwy Iesu Grist ein Harglwydd.  **Amen.** |
|  |
| ***Ystafell gorchwylion y tŷ*** |
|  |
| Mewn tŷ mawr y mae nid yn unig lestri aur ac arian ond hefyd lestri pren a chlai, rhai i gael parch ac eraill amarch. Os yw rhywun yn ei lanhau ei hun oddi wrth y pethau drygionus hyn, yna llestr parch fydd ef, cysegredig, defnyddiol i'r Meistr, ac addas i bob gweithred dda. (2 Timotheus 2:20-21) |
|  |
| Dduw ein Tad,  llifa anadl dy Ysbryd drwy rythmau ein bywyd  a llenwir ein hamseroedd a’n tymhorau â’th gariad di,  fel y daw popeth yn weddi.  Bendithia’r ystafell hon â’th ddoethineb a’th ras  fel, wrth gyflawni ein gorchwylion yn effeithlon yn eu pryd,  y cawn lawen offrymu gwaith ein dwylo er mawl i ti;  trwy Grist ein Harglwydd.  **Amen.** |

|  |
| --- |
|  |
| ***Yr Ardd / Y Patio / Y Clôs*** |
|  |
| Gwyn ei fyd y sawl nad yw'n dilyn cyngor y drygionus  nac yn ymdroi hyd ffordd pechaduriaid  nac yn eistedd ar sedd gwatwarwyr,  ond sy'n cael ei hyfrydwch yng nghyfraith yr ARGLWYDD  ac yn myfyrio yn ei gyfraith ef ddydd a nos.  Y mae fel pren wedi ei blannu wrth ffrydiau dŵr  ac yn rhoi ffrwyth yn ei dymor,  a'i ddeilen heb fod yn gwywo.  Beth bynnag a wna, fe lwydda.  Nid felly y bydd y drygionus,  ond fel us yn cael ei yrru gan wynt.  (Salm 1:1-4) |
|  |
| Arglwydd Dduw,  dysgodd yr apostol Paul  ein bod ni, yr eglwys, yn ardd i ti.  Bydded i ni, y cydweithwyr yn yr Arglwydd,  gael yma fan llawn prydferthwch a rhyfeddod,  gorffwys ac adfywiad,  hamdden a hyfrydwch,  wrth i ni rannu yng ngwaith dy greadigaeth  a syllu mewn rhyfeddod ar waith bendigedig dy ddwylo;  trwy Grist ein Harglwydd.  **Amen.** |
|  |
| ***Yr Atig*** |
|  |
| Dywedodd Iesu, "Peidiwch â chasglu ichwi drysorau ar y ddaear, lle mae gwyfyn a rhwd yn difa, a lle mae lladron yn torri trwodd ac yn lladrata. Casglwch ichwi drysorau yn y nef, lle nad yw gwyfyn na rhwd yn difa, a lle nad yw lladron yn torri trwodd nac yn lladrata. Oherwydd lle mae dy drysor, yno hefyd y bydd dy galon. (Mathew 6:19-21) |
|  |
| Dduw ein Tad,  yr wyt ti’n ein gwarchod a’n cadw dan gysgod dy adenydd.  Bendithia’r lle hwn â disgleirdeb dy gariad.  Bydded i’n bywydau fod yn llawn diolch am y cyfan a dderbyniasom,  fel wrth gasglu i ni drysorau yn y nef  y sefydlir ein calonnau ar deyrnas dy gariad;  trwy Iesu Grist ein Harglwydd.  **Amen.** |

|  |
| --- |
| ***Cwt yr Ardd / Gweithle*** |
|  |
| Bydded trugaredd yr Arglwydd ein Duw arnom;  llwydda waith ein dwylo inni, llwydda waith ein dwylo. (Salm 90:17) |
|  |
| Dduw’r greadigaeth gyfan,  gelwaist ni i ofalu am y cyfan a wnaethost  a rhoddaist i ni ddoniau i gyflawni dy waith yn y byd.  Bendithia’r cwt hwn  fel y bydd pawb sy’n gweithio yma yn teimlo dy ofal cariadus  a’r gwerth a roddir ar waith eu dwylo.  Trwy Iesu Grist ein Harglwydd. **Amen.** |
|  |
| ***Y Garej*** |
|  |
| Yn y nefoedd y mae ein dinasyddiaeth ni, ac oddi yno hefyd yr ydym yn disgwyl Gwaredwr, sef yr Arglwydd Iesu Grist. (Philipiaid 3:20) |
|  |
| Arglwydd Dduw,  yr wyt yn cydgerdded â ni ar ein taith drwy’r bywyd hwn  oherwydd yr ydym yn ddinasyddion y famwlad nefol  a gafodd ernes o’r bywyd tragwyddol.  Bendithia’r garej hon  fel y bydd pawb sy’n mynd a dod yn cael teithio’n ddiogel  a dychwelyd mewn tangnefedd,  gan brofi dy bresenoldeb gwarchodol yn eu bywydau;  trwy Grist ein Harglwydd. **Amen.** |
|  |
| **2. Y Darlleniadau o’r Beibl a awgrymir** |
|  |
| ***Darlleniadau o’r Hen Destament*** |
|  |
| *Genesis 18.1-10a (Ymddangosodd yr Arglwydd i Abraham ... pan oedd yn eistedd wrth ddrws y babell)*  *Genesis 28:12, 16-17 (Dyma dŷ i Dduw a dyma borth y nefoedd)*  *Josua 24:14-17 (Byddaf fi a’m teulu yn gwasanaethu’r Arglwydd)*  *Sirach 4:11-16 (Lle bynnag yr â doethineb rhydd yr Arglwydd ei fendith)* |
|  |
| ***Salmau*** |
|  |
| *Salm 23 (Byddaf yn byw yn nhŷ’r Arglwydd weddill fy nyddiau)*  *Salm 84 (Gwyn ei fyd y sawl sy’n ymddiried ynot)*  *Salm 112:1-7 (Gwyn ei fyd y sawl sy’n ofni’r Arglwydd)*  *Salm 127:1-5 (Os nad yw’r Arglwydd yn adeiladu’r tŷ, y mae’r adeiladwyr yn gweithio’n ofer)*  *Salm 139 (Gwyddost ti pa bryd y byddaf yn eistedd ac yn codi)* |
| ***Darlleniadau o’r Testament Newydd*** |
|  |
| *Rhufeiniaid 12:9-21 (Byddwch barod eich lletygarwch)*  *Effesiaid 4:25-32 (Byddwch yn dirion wrth eich gilydd)*  *Galatiaid 6:10 (Teulu’r ffydd)*  *Actau 17:21-28 (Ynddo ef yr ydym yn byw ac yn symud ac yn bod)* |
|  |
| ***Darlleniadau o’r Efengyl*** |
|  |
| *Mathew 26:17-19 (Paratoi at wledd y Pasg)*  *Marc 3:19 (Daeth i’r tŷ; a dyma’r dyrfa’n ymgasglu unwaith eto, nes eu bod yn methu cymryd pryd o fwyd hyd yn oed)*  *Marc 3:27 (Dameg tŷ’r dyn cryf)*  *Marc 1:29-30 (Aethant i dŷ Simon ac Andreas)*  *Luc 1:26-38 (Yr Angel Gabriel yn ymweld â Mair)*  *Luc 1:39-45 (Aeth Mair i dŷ Sachareias a chyfarch Elisabeth)*  *Luc 2:41-52 (Onid oeddech yn gwybod mai yn nhŷ fy nhad y mae’n rhaid i mi fod?)*  *Luc 4:38 (Tŷ Simon)*  *Luc 10:5-9 (Dywedwch ... ‘Tangnefedd i’r teulu hwn’)*  *Luc 10:38-42 (Croesawyd Iesu i’w chartref gan wraig o’r enw Martha)*  *Luc 19:1-9 (Sacheus ... y mae’n rhaid i mi aros yn dy dŷ di heddiw)*  *Luc 24:28-32 (Aros gyda ni, oherwydd y mae hi’n nosi)* |

|  |
| --- |
| **Ymbiliau** |
|  |
| *Gellir defnyddio’r ymbiliau hyn neu rai addas eraill ar ôl y darlleniadau a chyn Bendithio’r Cartref.* |
|  |
| ***Rhagarweiniad*** |
| Gweddïwn yn enw Iesu’r Arglwydd, a fu’n byw mewn cartref daearol yn Nasareth. |
|  |
| ***Deisyfiadau*** |
| Dros yr Eglwys, teulu’r ffydd, gweddïwn ar yr Arglwydd: |
|  |
| **R. Arglwydd, gwrando ein gweddi.** |
|  |
| Dros y rhai sy’n ddigartref a heb unrhyw le i roi eu pen i lawr, gweddïwn ar yr Arglwydd. **R.** |
|  |
| Dros bawb nad yw eu cartref yn lle diogel, cysurlon, gweddïwn ar yr Arglwydd. **R.** |
|  |
| Dros bawb sy’n byw a gweithio yn y gymuned hon, gweddïwn ar yr Arglwydd. **R.** |
|  |
| Dros deithwyr, ffoaduriaid a phawb sy’n bell o gartref, gweddïwn ar yr Arglwydd. **R.** |
|  |
| Dros ein teulu, cyfeillion a phawb sy’n annwyl gennym, gweddïwn ar yr Arglwydd. **R.** |
|  |
| Dros bawb sy’n unig ac yn gaeth i’w cartrefi, gweddïwn ar yr Arglwydd. **R.** |
|  |
| Dros gymunedau sy’n byw mewn ofn a than gysgod trais neu ryfel, gweddïwn ar yr Arglwydd. **R.** |
|  |
| Dros bawb sy’n ymgartrefu yma, gweddïwn ar yr Arglwydd. **R.** |
|  |
| Â’r ymbiliau yn eu blaen at y Fendith. |
| **Bendithio’r cartref fel rhan o’r Cymun Bendigaid** |
|  |
| *Gellir bendithio’r cartref fel rhan o’r Cymun Bendigaid. Fe’i gweinyddir yn ôl y drefn uchod (gan ychwanegu Gweddïau o Edifeirwch yn dilyn geiriau’r rhagymadrodd). Â’r litwrgi yn ei flaen (yn dilyn y Fendith a/neu Gyflwyno’r Beibl a’r Groes)] drwy rannu’r Tangnefedd. Gellir defnyddio unrhyw drefn neu weddi sydd yn y Cymun Bendigaid (2004), gan addasu yn ôl y flwyddyn eglwysig ac amgylchiadau personol y teulu.* |
|  |
| ***Y Dod Ynghyd*** |
|  |
| Yn enw’r Tad a’r Mab a’r Ysbryd Glân.  **Amen.** |
|  |
| *Mae’r offeiriad yn cyfarch pawb sy’n bresennol.* |
|  |
| Tangnefedd fyddo i’r tŷ hwn ac i bawb sy’n byw yma.  **Bendigedig fyddo Duw am byth!** |
|  |
| ***Geiriau’r Rhagymadrodd*** |
|  |
| ***Gweddïau o Edifeirwch*** |
|  |
| ***Y Colect*** |
|  |
| ***Litwrgi’r Gair*** |
|  |
| Darlleniadau (a homili)  (Ymbiliau a’r) Weddi i Fendithio (neu Bendithio pob ystafell bob yn un)  (Cyflwyno Beibl a Chroes) |
|  |
| ***Litwrgi’r Ewcarist*** |
| *Â’r Cymun Bendigaid yn ei flaen yn ôl y drefn arferol drwy rannu’r Tangnefedd.* |
|  |
| ***Y Weddi Ôl-Gymun*** |
|  |
| Dduw ein Tad,  agorodd Iesu yr Ysgrythurau i ni  a ninnau wedi ei adnabod ef ar doriad y bara.  Bydded i ni fod yn ymwybodol o’i bresenoldeb cariadus yn gwarchod y cartref hwn  a chyhoeddi mai Ef yw’r Un Atgyfodedig wrth bawb a gyfarfyddwn.  Trwy yr un Iesu Grist ein Harglwydd.  **Amen.** |